Onnies pak mekaar in hofŉ Uitgerekte vete tussen twee Oos-Randse hoërskoolonderwysers het Maandag in die hof gaan draai. Aletta Pretorius, ŉ Afrikaanse onderwyser aan Hoërskool Jeugland in Kempton Park, eis R100 000 van die minster van polisie nadat sy op 14 Februarie 2012 by die skool in hegtenis geneem is, het Beeld Dinsdag berig. ŉ Bitter verhouding tussen Pretorius en Rika Papenfuss, ŉ voormalige lewensoriënteringsonderwyseres by die skool, het omstreeks 07:00 die oggend sy breekpunt voor die skool se personeelkamer bereik. Pretorius het glo aspris Papenfuss hard met haar skouer gestamp dat Papenfuss teen ŉ muur beland het. Papenfuss het Maandag voor die staat in die siviele hof in Kempton Park getuig in Pretorius se saak teen die polisie. “Sy het my gestamp. Ek het teen ŉ muur geval. Sy het nie om verskoning gevra nie. Sy het gesê ‘as jy voor my wil instap, moet jy vat wat jy kry’,” het Papenfuss getuig. Papenfuss het toe ŉ saak van aanranding by die polisie aanhangig gemaak en vir ŉ beskermingsbevel teen Pretorius aansoek gedoen. Pretorius is later die dag in hegtenis geneem. Die aanrandingsaak is die volgende dag van die hofrol geskrap, wat tot Pretorius se eis teen die staat gelei het. Onder kruisverhoor deur Adel van Niekerk, Pretorius se prokureur, het Papenfus getuig dat sy en Pretorius mekaar “van die rookkamer” af ken. Hul verhouding het mettertyd versuur. Die verhoor is tot 2 Augustus uitgestel. – Sapa